钦定古今图书集成/理学汇编/文学典/第142卷 > 《舟中录序》钱珝
## 钦定古今图书集成/理学汇编/文学典/第142卷 > 《舟中录序》钱珝

乙卯岁冬十一月，余以尚书郎得掌诰命。庚申岁夏
六月，以舍人获谴佐抚州，驰暑道病。秋八月，自襄阳
浮而下，舟行无役，因解束书，视所为辞，槁剪剪冗碎可存者，得五百四十篇。《丞相表奏》百篇，区别编联，为
二十卷。夫体正而有伦，辞约而居要，始终明白，兹所
以为诰也。国朝声名辞臣，率能由是而作，堂闼秘邃，
不与汉魏争高下，而荒学小子以一目视其穴隙间，
其可见堂奥而得规模哉？以是代天子言，诚不知而
作也。古者黜幽，不过考三载之绩。余冒居六年，见考
无绩，用思黜，不亦宜乎？所编联不敢以集称，理诸舟
中，遂曰《舟中录》。是年九月，钱珝自序于沔阳之南。